પાકિસ્તાનમાં નેશનલ એસેમ્બલીની સામાન્ય ચૂંટણી આગામી જૂનમાં યોજાઈ રહી છે. નવાઝ શરીફ ચૂંટણી લડી શકે તેમ નથી. તેમની પાર્ટી પાકિસ્તાન મુસ્લિમ લીગ (નવાઝ) ચૂંટણી લડશે પણ તેના વિજય વિશે શંકા પ્રવર્તે છે. સત્તા માટેની સ્પર્ધા દિવંગત બેનઝીર ભુટ્ટોની પાર્ટી અને પૂર્વ ક્રિકેટર ઇમરાન ખાનની પાર્ટી પાકિસ્તાન તહરિકે ઇન્સાફ (પીટીઆઈ) વચ્ચે રહેશે એવું અનુમાન છે. ચૂંટણીનું રાજકારણ અને ચૂંટણીમાં મતદારોને આકર્ષવા માટેના ચિત્ર-વિચિત્ર તરીકા અજમાવવાનું દરેક દેશમાં રાજકીય પક્ષોનું વલણ લગભગ સમાન હોય છે. પાકિસ્તાનમાં પણ ચૂંટણીના માહોલમાં આજકાલ આવું જ બની રહ્યું છે. ઇમરાન ખાનની પાર્ટી પાકિસ્તાનની લઘુમતી હિન્દુઓનું સમર્થન મેળવવા પ્રયાસ કરી રહી છે. ઇમરાનના પ્રતિસ્પર્ધીઓને એમ લાગે છે કે ઇમરાન ખાનની પાર્ટી પીટીઆઈ હિન્દુઓનું સમર્થન મેળવવામાં સફળ થશે. આવા અનુમાનને પગલે આજકાલ પાકિસ્તાનમાં ઇમરાન-વિરોધીઓ દ્વારા જે પ્રચાર થઈ રહ્યો છે તેના કેન્દ્રમાં એક ચૂંટણી પોસ્ટર છે. આ પોસ્ટરમાં ઇમરાન ખાનને ભગવાન શંકર તરીકે દર્શાવવામાં આવ્યા છે. આ પોસ્ટર ત્યાંના સોશિયલ મીડિયામાં વાઇરલ થયું છે.